《泊湘口二妃庙是潇湘二水会处》
宋代·吴光

泛楫楚江曲，辍棹潇湘涯。天水互澄廓，矧逢清秋时。

霜明沙渚净，露寒岸草滋。芳蘅被长薄，修篁映素漪。

月华临夜空，青山窈多姿。帝子渺何许，㛹娟远水湄。

逶靡回翠旌，仿佛骖文狸。苍梧白云去，洞庭丹枫衰。

美人期不还，日落愁参差。眷彼湘竹吟，踌躇有馀悲。

作者简介：吴光，字德强，抚州崇仁（今属江西）人。沆二兄。生平不详。事见《环溪诗话》卷下。今录诗二首。